มะกันยันไม่ลงขันให้‘ไอเอ็มเอฟ’
ย้ำยุโรปแก้ปัญหาได้เองแน่นอน เตือนสหรัฐอาจได้รับผลกระทบแรง
18 ก.พ. 2555

ย้ำยุโรปแก้ปัญหาได้เองแน่นอน เตือนสหรัฐอาจได้รับผลกระทบแรง
สหรัฐย้ำชัดไม่เจียดเงินช่วยไอเอ็มเอฟแน่นอน แม้ว่าวิกฤตหนี้ยุโรปอาจจะกระเทือนถึงสหรัฐเองก็ตาม เชื่อยุโรปแก้ปัญหาได้เองอย่างมีประสิทธิภาพ
กระทรวงการคลังสหรัฐย้ำชัดเมื่อวันที่ 17 ก.พ. ว่า สหรัฐไม่มีแผนการที่จะให้เงินสมทบเข้ากองทุนการเงินระหว่างประเทศ (ไอเอ็มเอฟ) เพิ่มเติม แม้ว่าไอเอ็มเอฟมีความจำเป็นอย่างเร่งด่วนที่จะต้องระดมทุนเพิ่มเติมเพื่อให้ความช่วยเหลือประเทศสมาชิกที่กำลังจะได้รับผลกระทบอย่างรุนแรงจากวิกฤตหนี้ของกลุ่มยูโรโซน
ลาเอล เบรนนาร์ด ปลัดกระทรวงการคลังด้านกิจการต่างประเทศ ยืนยันในระหว่างขึ้นแถลงต่อสภาคองเกรสว่า เศรษฐกิจสหรัฐเองก็อาจจะได้รับความเสียหายหนักถ้าหากปัญหาในยุโรปเลวร้ายลงมากขึ้นเรื่อยๆ แต่กระนั้นสหรัฐก็ไม่มีแผนการที่จะให้เงินกับไอเอ็มเอฟแต่อย่างใด ซึ่งที่ผ่านมานั้นไอเอ็มเอฟต้องการที่จะระดมทุนเพิ่มให้ได้ราว 5 แสนล้านเหรียญสหรัฐ
“เราเชื่อมั่นว่าไอเอ็มเอฟมีแหล่งทุนเพียงพอ และเราไม่เห็นถึงความจำเป็นที่สหรัฐจะต้องให้ความช่วยเหลือเพิ่มเติมกับไอเอ็มเอฟในขณะนี้” เบรนนาร์ด กล่าว พร้อมกับย้ำว่า กลุ่มยูโรโซนกำลังเผชิญหน้ากับปัญหาท้าทายที่แสนสาหัสอย่างยิ่ง ทั้งปัญหาเรื่องงบประมาณ สภาพคล่อง และความไม่สมดุลทางโครงสร้าง
“แต่เราเชื่อว่ายุโรปมีความตั้งใจและมีศักยภาพเพียงพอที่จะจัดการปัญหาเหล่านี้ได้อย่างมีประสิทธิภาพ”
ทั้งนี้ เมื่อเดือน ม.ค.ที่ผ่านมา ไอเอ็มเอฟเผยว่าต้องการระดมทุนเพิ่มให้ได้ 5 แสนล้านเหรียญสหรัฐ เพื่อสำรองไว้สำหรับให้ความช่วยเหลือสมาชิกที่ได้รับผลกระทบจากวิกฤตหนี้ โดยทางด้าน คริสติน ลาการ์ด ผู้อำนวยการไอเอ็มเอฟ พยายามที่จะขอความช่วยเหลือจากกลุ่มประเทศ จี20 เป็นหลัก
ในขณะนี้มีเพียงแต่กลุ่มประเทศยูโรโซนเท่านั้นที่ให้คำมั่นว่าจะสมทบทุนเข้าไอเอ็มเอฟ และมีเพียงสหรัฐเท่านั้นที่ปฏิเสธอย่างชัดถ้อยชัดคำที่สุด
“เรายินดีต่อบทบาทของไอเอ็มเอฟที่พยายามสกัดกั้นวิกฤตนี้ ซึ่งผลกระทบจากวิกฤตจะกระเพื่อมไปยังสหรัฐและเศรษฐกิจโลกแน่นอน” เบรนนาร์ด ย้ำ
ทั้งนี้ กลุ่มประเทศ จี20 จะเปิดการประชุมกันในเดือน มี.ค.นี้ ซึ่งคาดว่าประเด็นหารือสำคัญจะรวมถึงการสมทบทุนเข้าไอเอ็มเอฟด้วย โดยในขณะนี้ยังไม่มีชาติใดในกลุ่ม จี20 ที่ตกปากรับคำว่าจะให้ความช่วยเหลือแต่อย่างใด